Kap. 1 GRUNNREGLER

**§ 1-1  FORMÅL**

Norsk Fosterhjemsforening er en uavhengig interesseorganisasjon i forhold til  
politiske partier og trossamfunn.

Foreningen skal være en aktiv pådriver for å heve kvaliteten på alle plan innen  
fosterhjemsomsorgen

**§ 1-2  ORGANISASJON**  
Landsmøtet er Norsk Fosterhjemsforenings øverste myndighet.

Hovedstyret leder foreningen etter retningslinjer gitt av landsmøtet.  
Arbeidet administreres av sekretariatet.

Organisasjonsleddene er hovedstyret og fylkesforening.  
Betegnelsen på Fylkesforeningene er “Norsk Fosterhjemsforening >navn på  
fylket<".

2 MEDLEMSKAP OG KONTINGENT

**§ 2-1  MEDLEMSKAP**

Fosterforeldre, besøkshjem, beredskapshjem, familiehjem for barn og ungdommer og tilsvarende ordninger som er godkjent, kan bli medlemmer i Norsk Fosterhjemsforening.  
Et fosterhjem har ett medlemskap, og begge fosterforeldre har de samme rettigheter og plikter.

**§ 2-2 STØTTEMEDLEMSKAP**

Enkeltpersoner, lag, foreninger, bedrifter og offentlige instanser kan tegne støttemedlemskap i Norsk Fosterhjemsforening.  
Støttemedlemmer har ikke stemmerett.

**§ 2-3   ÆRESMEDLEMSKAP**  
En person kan bli utnevnt til æresmedlem i Norsk Fosterhjemsforening når:

* en har utført et langvarig og godt fosterhjemsarbeid.
* en har utført et langvarig og godt organisasjonsarbeid for Norsk Fosterhjemsforening
* har gjort en langvarig innsats for fosterhjemsomsorgen.

Vedtak om utnevnelse av æresmedlem fattes av hovedstyret.  Hovedstyret kan ikke komme med forslag til æresmedlemmer. Utnevnelsen skjer på landsmøtet. Det utnevnes ett æresmedlem for hvert landsmøte.  
Hovedstyret behandler forslag til æresmedlem en gang i hver landsmøteperiode. Det finner sted på siste hovedstyremøtet før landsmøtet, dog senest 10 uker før landsmøtet avholdes.  
Det er landsmøtet som fastsetter kriterier for utnevnelsen av æresmedlemskap.  
Æresmedlemmet betaler ikke medlemskontingent.

**§ 2-4  VALGBARHET**  
Alle medlemmer er valgbare til tillitsverv i alle organisasjonsledd.  
Støttemedlemmer er ikke valgbare til tillitsverv.

**§ 2-5  KONTINGENT**  
Medlemskontingenten fastsettes av landsmøtet.

Kontingenten innkreves sentralt og fordeles mellom Norsk Fosterhjemsforening sentralt og fylkesforeningene. Fordelingsnøkkelen fastsettes av landsmøtet.  
For å få utbetalt refusjon av medlemskontingenten må årsmøtet være avholdt og nødvendige styredokumenter sendt sekretariatet.

KAP. 3 LANDSMØTET

**§ 3-1  REPRESENTASJON OG DELTAKELSE**

Landsmøtet er foreningens øverste myndighet.

Til landsmøtet velges en delegat fra hver fylkesforening, samt en tilleggsdelegat for hvert 50. medlem i fylkesforeningen. Det velges vararepresentanter i samme antall som delegater.  
Landsmøtet kan ha observatører tilstede uten tale- og stemmerett.  
Fremmøtte delegater ved landsmøtet er stemmeberettiget. Stemmer kan ikke overføres ved fullmakt.

Landsmøtet kan oppnevne møteledere blant de øvrige medlemmer av foreningen.

Beregningsgrunnlaget for antall delegater til landsmøtet er betalende medlemmer pr. 31.12 siste året før landsmøtet.  
Her teller kun medlemmer etter § 2-1 og § 2-3.

Til Landsmøtet møter også hovedstyrets medlemmer og en representant for de ansatte. Disse møter med tale-, forslags- og stemmerett. Generalsekretæren møter med tale- og forslagsrett.

Øvrige landsmøtetillitsvalgte møter med de rettigheter som fremkommer av retningslinjer fastsatt av landsmøtet for det aktuelle utvalg/komite.

**§ 3-2  TIDSPUNKT OG INNKALLING**  
Landsmøtene holdes hvert annet år innen utgangen av oktober.  
Innkallingen med saksliste og saksdokumenter legges ut på foreningens intranettside tilgjengelig for fylkesforeninger og landsmøtedelegater senest 6 – seks uker før landsmøtet finner sted.

Det innkalles til ekstraordinært landsmøte når hovedstyret, landsmøtet eller minst halvparten av fylkesforeningene krever det.  
Ekstraordinært landsmøte skal finne sted innen 8 – åtte uker etter at kravet er gjeldende. Innkalling med saksliste og saksdokumenter sendes fylkesforeninger og  
landsmøterepresentanter senest 3 – tre uker før møtet. Ekstraordinært landsmøte kan kun behandle saker som har foranlediget innkallingen, og er oppført på utsendt dagsorden.

**§ 3-3  KONSTITUERING**  
Landsmøtet åpnes av hovedstyrets leder, som konstituerer møtet og organiserer valgene av 2 møteledere, 4 sekretærer, 3 stemmetellere og 2 protokollunderskrivere.

**§ 3-4  MØTELEDELSE OG PROTOKOLL**  
Landsmøtet ledes av de valgte møtelederne. Det føres protokoll over alle fremkomne forslag og vedtak ved de 4 valgte sekretærene med assistanse fra sekretariatet.  
Møteprotokollen underskrives av møtelederne og de 2 valgte protokollunderskriverne.

**§ 3-5  LANDSMØTESAKER**  
Følgende saker skal behandles av ordinært landsmøte:

* Årsberetning gjeldende for landsmøteperioden
* Regnskap med revisjonsberetning for landsmøteperioden
* Kontrollutvalgets rapporter for landsmøteperioden
* Innkomne forslag
* Langtidsbudsjett og fastsettelse av kontingent og  
  styrehonorar
* Handlingsplan og langtidsbudsjett
* Valg

**§ 3-6  FORSLAG**  
Saker til landsmøtet fremmes av fylkesforeningene, hovedstyret og kontrollutvalget, og skal være hovedstyret i hende senest 1. juni det året det er landsmøte.

**§ 3-7  VALG OG OPPNEVNING**  
Landsmøtet velger:  
a. Hovedstyre:

* Leder
* Nestleder
* 4 medlemmer
* 4 varamedlemmer

b. Kontrollutvalg:

* Leder
* 2 medlemmer
* 1 varamedlem

c. Valgkomité:

* Leder
* 2 medlemmer
* 1 varamedlem

Valgkomiteen velges etter innstilling fra hovedstyret.

Landsmøtet oppnevner:

* Statsautorisert revisor

**§ 3-8  AVSTEMNING**  
Alle vedtak på ordinært og ekstraordinært landsmøte fattes med alminnelig flertall.  
Dette gjelder ikke vedtektsendringer, hvor det kreves 2/3 flertall.

**§ 3-9  LANDSMØTEUTGIFTER**  
Landsmøtet fastsetter retningslinjer for dekning av utgifter og reisefordeling.

KAP. 4 HOVEDSTYRET

**§ 4-1 HOVEDSTYRET**Hovedstyret skal lede foreningen og fatte vedtak i saker som ikke er tillagt  annet organ.

**§ 4-2   SAMMENSETNING**  
Hovedstyret består av 6 medlemmer, leder, nestleder, 4 styremedlemmer og 4 varamedlemmer. Alle regioner bør være representert i  hovedstyret. Når leder er fraværende fungerer nestleder som leder. Ved stemmelikhet vil leder ha dobbeltstemme.  I leders fravær vil nestleder ha dobbeltstemme.

**§ 4-3   HOVEDSTYRETS OPPGAVER**

a) Utføre sine oppgaver i samsvar med foreningens formål og handlingsplan.  
b) Vedta årsberetning samt årsbudsjett og langtidsbudsjett med bakgrunn i handlingsplan.  
c) Ivareta kontakt og samarbeid med fylkesforeninger.  
d) Ivareta kontakt og samarbeid med offentlige myndigheter.  
e) Motivere til, og styrke samarbeidet mellom fylkesforeningene.  
f) Fremme forslag til handlingsplan med langtidsbudsjett og årsberetning.  
g) Forberede og fremme saker og gi sin innstilling til landsmøtet.  
h) Ivareta arbeidsgiveransvar for ansatte i sekretariatet.  
i) Nedsette komiteer for å ivareta nærmere definerte oppgaver, og utarbeide mandat for disse.  
j) Fatte vedtak i konflikter i fylkesforeningene dersom disse ikke lar seg løse på annen måte. Et slikt vedtak vil være bindende for begge parter.  
k) Inngå samarbeidsavtaler med andre foreninger.  
l) Holde oversikt over organisasjonsleddenes engasjement i private organisasjoner, stiftelser m.v.  
m) Hovedstyret fastsetter selv nærmere retningslinjer for sitt arbeid, og kan opprette og delegere myndighet til underutvalg.

**§ 4-4 MØTER**  
Styrets leder har ansvar for innkalling til hovedstyremøtene. Det skal også holdes møte når minst halvparten av styrets medlemmer krever det. Innkalling og sakspapirer sendes ut senest 1 uke før møtet. Hovedstyret er beslutningsdyktig når minst halvparten av medlemmene er tilstede.  
Varamedlemmer møter etter særskilt innkalling. Alle avgjørelser fattes med alminnelig flertall. Ved stemmelikhet er leders stemme avgjørende. Det føres protokoll fra hovedstyrets møter. Protokollen legges frem for   godkjenning i det påfølgende styremøte.

**§ 4-5 LEDERKONFERANSE**  
Hovedstyret avholder en lederkonferanse hvert år. Lederkonferansen drøfter aktuelle organisasjonsmessige og faglige saker etter forslag fra hovedstyret, fylkesforeningene og sekretariatet.  
Lederkonferansen er åpen for nestledere.

KAP. 5 FYLKESFORENINGER

Fylkesforeningene er selvstendige juridiske enheter under moderorganisasjonen Norsk Fosterhjemsforening

**§ 5-1 ÅRSMØTET**  
Årsmøtet er fylkesforeningens øverste myndighet. Alle medlemmer i fylkesforeningen har møterett. Bare de medlemmer som møter på årsmøtet har stemmerett, dermed har begge fosterforeldre hver sin stemme når begge møter. Årsmøtet er beslutningsdyktig med det antall medlemmer som har møtt frem.

**§ 5-1-1 TIDSPUNKT OG INNKALLING**  
Årsmøtet avholdes innen utgangen av februar. Innkalling skal sendes ut og legges på hjemmesiden 6 – seks uker før årsmøte avholdes. Sakslister og saksdokumenter legges ut på hjemmesiden 2 – to uker før årsmøtet finner sted.

Det innkalles til ekstraordinært årsmøte når fylkesstyret, årsmøtet eller 1/3 av medlemmene krever det.  
Ekstraordinært årsmøte skal finne sted innen 4 – fire uker etter at kravet er gjeldende. Innkalling med saksliste og saksdokumenter sendes samtlige medlemmer senest 2 – to uker før møtet. Ekstraordinært årsmøte kan kun behandle saker som har foranlediget innkallingen og er oppført på utsendt dagsorden.

**§ 5-1-2 KONSTITUERING**  
Årsmøtet åpnes av fylkesstyrets leder, som konstituerer møtet ved å lede valgene på  minst 1 møteleder, 1 sekretær, 2 stemmetellere og 2 protokollunderskrivere.

**§ 5-1-3  MØTELEDELSE OG PROTOKOLL**  
Årsmøtet ledes av den/de valgte møtelederen/-erne. Den valgte sekretæren fører protokoll over alle fremkomne forslag og vedtak.

Møteprotokollen underskrives av møtelederen/-erne og de 2 valgte protokollunderskriverne.

**§  5-1-4 ÅRSMØTESAKER**  
Ordinært årsmøte skal behandle følgende saker:

* Årsberetning
* Regnskap og revisjonsberetning
* Orientering om Norsk Fosterhjemsforenings regionssamarbeid
* Innkomne forslag
* Fylkesforeningens aktivitetsplan
* Fastsettelse av styrehonorar
* Budsjett
* Valg

Årsmøtet plikter å sende inn undertegnet årsmøteprotokoll til Enhetsregistret, Brønnøysund.  
Samtidig gjøres endringer av styrets sammensetning elektronisk ved å gå inn på Enhetsregistret, Brønnøysund.

**§ 5-1-5 FORSLAG**

Alle medlemmer kan foreslå saker for årsmøtet. Slike saker må være fylkesstyret i hende senest 4 – fire uker før årsmøtet.

**§ 5-1-6  VALG**  
Årsmøtet velger:

a) Fylkesstyret:

* Leder
* Styremedlemmer
* Varamedlemmer

Halvparten av styret er på valg hvert år.

b) 2 revisorer eller registrert revisor (dersom myndighetene ikke har andre krav til  
revisor).

c)  Valgkomité:

* Leder
* 2 medlemmer

Valgkomiteen velges etter innstilling fra fylkesstyret.

Funksjonstid for alle verv er 2 år.

**§ 5-1-7   AVSTEMNING**  
Alle vedtak på ordinært og ekstraordinært årsmøte fattes med alminnelig flertall.

**§ 5-2 FYLKESSTYRET**

**§ 5-2-1**  Fylkesstyret er fylkesforeningens øverste myndighet mellom årsmøtene.

**§ 5-2-2  SAMMENSETNING**  
Fylkesstyret består av leder og det antall styremedlemmer og varamedlemmer som årsmøtet velger. Fylkesstyret konstituerer seg selv slik at funksjonene som nestleder, sekretær  og kasserer blir ivaretatt.

**§ 5-2-3   OPPGAVER**  
Fylkesstyret forestår ledelsen av fylkesforeningen og fatter vedtak i alle saker som ikke er tillagt annet organ.

Fylkesstyret kan organisere driften av fylkesforeningen slik styret finner det formålstjenlig.

a) Utføre sine oppgaver i samsvar med foreningens formål og fylkesforeningens aktivitetsplan  
b) Ivareta kontakt og samarbeid med hovedstyret og sekretariatet.  
c) Ivareta kontakt og samarbeid med offentlige myndigheter på fylkes- og lokalplan.  
d) Utarbeide årsberetning, regnskap og forslag til aktivitetsplan og budsjett.  
e) Forberede saker til årsmøtet og gi sin innstilling til disse.  
f) Sørge for gjennomføring av årsmøtevedtak.  
g) Delta aktivt i utformingen av Norsk Fosterhjemsforenings handlingsplan.  
h) Drive aktivt medlemsverving.

**§ 5-2-4  ENGASJEMENT I PRIVATE ORGANISASJONER, STIFTELSER M.V.**  
Fylkesforeningens engasjement i private organisasjoner, stiftelser m.v. skal rapporteres til hovedstyret

**§ 5-2-5  MØTER**  
Styrets leder har ansvar for innkalling til fylkesstyrets møter. Det skal også holdes  møte når minst halvparten av styrets medlemmer krever det.  
Innkalling og sakspapirer sendes ut senest 1 – en uke før møtet.  
Fylkesstyret er beslutningsdyktig når minst halvparten av styremedlemmene er tilstede. Varamedlemmer møter etter særskilt innkalling.

Alle avgjørelser fattes med alminnelig flertall. Ved stemmelikhet er leders stemme avgjørende.

Det føres protokoll fra fylkesstyrets møter. Protokollen legges fram for godkjenning i det påfølgende møte.

**§ 5-2-6  INTERNKONTROLL**  
Dersom ikke nytt fylkesstyre er valgt innen utgangen av februar, skal fylkesforeningens økonomi umiddelbart overføres til hovedstyrets forvaltning  
ved sekretariatet.  
Sekretariatet melder fra til Enhetsregisteret, Brønnøysund

KAP. 6 KONTROLLUTVALGET

**§ 6-1** Kontrollutvalget skal påse at vedtekter og beslutninger bli fulgt.

**§ 6-2 SAMMENSETNING**  
Kontrollutvalget består av leder, to medlemmer, og ett varamedlem. Disse kan ikke inneha andre tillitsverv i organisasjonen, eller ta på seg oppgaver i organisasjonen hvor det kan bli usikkerhet om habiliteten.

KAP. 7 GENERELLE BESTEMMELSER FOR ORGANISASJONEN

**§ 7-1 SAKSGANG**  
Saker til behandling på landsmøtet og i hovedstyret fremmes av  fylkesforeningene, hovedstyret og kontrollutvalget.

**§ 7-2 REGNSKAP**  
Regnskapsåret følger kalenderåret. Dette gjelder alle ledd i foreningen.

**§ 7-3 VEDTEKTSENDRINGER**  
Vedtektsendringer kan bare skje på ordinært landsmøte. Endringsforslag må være angitt i innkallingen. Endringer i vedtektene krever 2/3 flertall.

**§ 7-4  PERMISJON FRA TILLITSVERV**  
Hvis en tillitsvalgt er anmeldt for et straffbart forhold, må forholdet tas opp i hovedstyret for diskusjon hvorvidt den tillitsvalgte bør permitteres for en periode.

**§ 7-5 EKSKLUSJON / SUSPENSJON**  
Medlemmer som klart motarbeider Norsk Fosterhjemsforenings formål og vedtekter, eller opptrer illojalt mot lovlig fattede vedtak, kan ekskluderes/suspenderes. Vedtak om suspensjon kan fattes av hovedstyret. Vedtak om eksklusjon fattes av landsmøtet.

Tillitsvalgte som etter 2 – to purringer ikke har betalt kontingent anses utmeldt, og blir ekskludert fra verv i organisasjonen.

**§ 7-6 OPPLØSNING**

**§ 7-6-1 BESLUTNING**  
Beslutning om å oppløse foreningen skal vedtas av 2 – to påfølgende landsmøter, hvorav det første må være et ordinært landsmøte.  
Oppløsning av foreningen krever 2/3 flertall på begge landsmøtene.

**§ 7-6-2 OVERFØRING AV VERDIER**  
Hvis foreningen oppløses, skal foreningens samlede verdier etter at alle forpliktelser er dekket, tilfalle virksomhet som ideologisk og praktisk er nærliggende foreningens arbeidsområde. Nærmere beslutning om dette fattes av landsmøtet.

**§ 7-6-3   FYLKESFORENING**  
Dersom en fylkesforening oppløses, forvaltes fylkesforeningens midler av hovedstyret. Dersom ny fylkesforening ikke er etablert innen 5 år, bestemmer hovedstyret hvordan midlene skal disponeres.

RETNINGSLINJER FOR VALGKOMITEEN

1. Lederen i komiteen har ansvaret for at arbeidet i valgkomiteen kommer i gang.
2. Valgkomiteen skal sende en oversikt til alle fylkesforeninger over de kandidater som landsmøtet skal velge, og hvem som har frasagt seg gjenvalg.  
   Dersom en tillitsvalgt ikke ønsker gjenvalg, må valgkomiteens leder varsles i god tid før landsmøtet avholdes. Oversikten vedlegges saksdokumenter før landsmøtet.
3. Alle medlemmer og fylkesforeninger, kan fremme forslag til tillitsvalgte.  Valgkomiteen skal kun forholde seg til skriftlig forslag hvor det klart fremkommer hvem som står bak forslaget. Valgkomiteen kan selv ta kontakt med eventuelle kandidater.
4. Dersom et medlem av valgkomiteen blir foreslått, og viser seg villig til å stille til valg, skal vedkommende ikke delta i det videre arbeid i komiteen.
5. Skriftlige forslag sendes leder for valgkomiteen som skal bekrefte mottakelsen skriftlig innen 3 uker. Fristen for innsendelse av forslag til kandidater fastsettes av valgkomiteen. Kopi av innkomne forslag sendes sekretariatet. Dersom fylkesforeninger eller enkeltmedlemmer ønsker å se de innkomne forslagene, skal de henvende seg til sekretariatet.
6. Valgkomiteens innstilling, med en kort presentasjon av hver kandidat, skal vedlegges med sakspapirene til landsmøtet. Valgkomiteen kan endre sitt forslag dersom omstendighetene tilsier det.
7. Det skal føres egen valgkomitéprotokoll.
8. Ved uenighet i valgkomiteen skal dette protokolleres og tas med i forslaget.
9. Valgkomiteen kan kun foreslå personer som har sagt seg villig til å ta valg.
10. Valgkomiteens medlemmer har taushetsplikt vedrørende personlige opplysninger som  de får, eller innhenter, i forbindelse med sitt arbeid.
11. Valgkomiteens utgifter dekkes av Norsk Fosterhjemsforening på bakgrunn av vedtatt budsjett.
12. Valgkomiteen møter på landsmøtet og fremlegger forslaget. Det blir foretatt en kort  presentasjon av kandidatene.
13. Valgkomiteen har tale- og forslagsrett på landsmøtet i spørsmål som angår valg.
14. Valgkomiteens medlemmer bør være tilstede på organisasjonskurs og andre fora i organisasjonen hvor de kan skaffe kandidater til valg.
15. Saksframlegg til hovedstyret sendes alle medlemmer i valgkomiteen.
16. Valgkomiteen konstituerer nytt hovedstyremedlem i valgperioden

RETNINGSLINJER FOR KONTROLLUTVALGET

**1. OPPGAVER**

Kontrollutvalgets skal:

* Påse at hovedstyret utfører sine oppgaver i samsvar med foreningens formål, vedtekter, handlingsplan, og vedtak fattet av landsmøtet. Påse at eventuelle merknader fra revisor blir fulgt opp.
* Kontrollere foreningens økonomiforvaltning og i dette arbeidet ha et nært samarbeid med revisor.
* Etter anmodning fra landsmøtet, hovedstyret, fylkesforeningene eller ansatte vurdere spesielle organisasjonsmessige og økonomiske forhold.
* Ta opp med hovedstyret, deretter eventuelt med fylkesforeningene, dersom det avdekker forhold som ikke er i samsvar med foreningens formål, vedtekter, handlingsplan, og vedtak fattet av landsmøtet .

Medlemmene må selv vurdere sin habilitet.

**2. MØTE- OG TALERETT**  
Kontrollutvalget har møte- og talerett i alle foreningens organer vedrørende sine oppgaver.

**3. RAPPORT**  
Kontrollutvalget skal avgi årlig rapport, jf. vedtektenes §§ 3.5 og 4.6.  
Rapporten skal bl.a. inneholde:

* Uttalelse om hvorvidt årsoppgjør, resultatregnskapet og balansen bør godkjennes.
* Uttalelse om foreningens virksomhet har vært i samsvar med formål, vedtekter og bestemmelser gitt av landsmøtet.
* Uttalelse om saker som har vært til behandling.

**4. OPPLYSNINGER**  
Kontrollutvalget kan kreve enhver opplysning, redegjørelse eller ethvert dokument fremlagt, og foreta de undersøkelser som det finner nødvendig for å gjennomføre sine oppgaver.

**5. MØTEHYPPIGHET**  
Kontrollutvalget møtes så ofte det er påkrevet.

**6.  BEHANDLINGSTID**  
Alle innkomne saker samt tilsynssaker skal tas opp med hovedstyret. Saksbehandlingen skal  påbegynnes innen 6 uker fra  kontrollutvalget har bekreftet mottak av saken.  Kontrollutvalget gir skriftlig tilbakemelding i alle saker.

RETNINGSLINJER FOR FORVALTNING OG DISPONERING AV FORENINGENS EGENKAPITAL

(vedtatt på Landsmøtet i 2007)  
1. Norsk Fosterhjemsforenings egenkapital består av:  
a. Bunden egenkapital  
b. Fri egenkapital

2. Norsk Fosterhjemsforenings landsmøte fastsetter den bundne egenkapitalens  
størrelse, og disponering av denne.

3. Bunden egenkapital:  
Den bundne egenkapitalen skal sikre foreningens drift i en krisesituasjon, f.eks. ved avvikling.

Forslag til størrelse på den bundne egenkapitalen:  
a. – Dekket løpende utgifter for ca. 6 måneder, p.t.  
kr. 1 000 000,-

4. Den bundne egenkapitalen skal plasseres på vilkår, der det skal legges vekt på:

a. likviditet (maksimum 12 måneders bindingstid)  
b. sikkerhet  
c. avkastning.  
Hovedstyret fatter vedtak om plassering.

5.   Landsmøtet, ordinært eller ekstra ordinært, kan gi hovedstyret fullmakt til å disponere hele eller deler av den bundne egenkapitalen.

6. Fri egenkapital:  
a. Den frie egenkapitalen kan brukes til driftskapital etter beslutning av Norsk Fosterhjemsforenings landsmøte.  
b. Hovedstyret kan fatte vedtak om bruk av inntil 20 % av den frie egenkapitalen pr budsjettår.  
c.  Den frie egenkapitalen kan brukes for å dekke svingninger i foreningens behov for likvide midler. Det forutsettes at det utarbeides likviditetsbudsjett som vedtas av hovedstyret.  
d.  Eventuelt underskudd dekkes først av den frie egenkapitalen, deretter belastes  
den bundne egenkapitalen.  
e. Hovedstyret fatter vedtak om plassering av den frie egenkapitalen.  
Det må spesielt legges vekt på likviditetselementet når den frie egenkapitalen skal plasseres.

7. Forslag om bruk av mer enn 20 % av den frie egenkapitalen forutsetter vedtak i Norsk Fosterhjemsforenings landsmøte.